REGOLAMENT TAL-KUMMISSJONI Nru 1465/2004
tas-17 ta' Awissu 2004
li jikkonċerna l-awtorizzazzjoni permanenti ta' addittivi fl-għalf tal-bhejjem
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta' Novembru 1970 li tikkonċerna l-addittivi fl-għalf tal-bhejjem (1), u b'mod partikolari l-Artikoli 3 u 9d(1) tagħha,
Billi:
(1)
Id-Direttiva 70/524/KEE issemmi li l-ebda addittiv ma jista' jitpoġġa fiċ-ċirkolazzjoni sakemm ma tingħatax awtorizzazzjoni mill-Komunità. L-addittivi msemmija f'Parti II ta' l-Anness C ta' dik id-Direttiva jistgħu jkunu awtorizzati mingħajr limitu ta' żmien bil-kundizzjoni li jiġu sodisfatti ċertu kondizzjonijiet.
(2)
L-użu tal-preparazzjoni ta' l-enzima b'6-phytase prodotta bl-Aspergillus oryzae (DSM 11857) kien proviżjorjament awtorizzat, għall-ewwel darba, għas-simna tat-tiġieġ, għat-tiġieġ li jbidu, għas-simna tad-dundjani, għas-simna tal-ħannus u tal-ħnieżer bir-Regolament tal-Kummissjoni (KE) Nru 1353/2000 (2), u għaż-żrigħ bir-Regolament tal-Kummissjoni (KE) Nru 261/2003 (3).
(3)
Tressqet data ġdida bħala appoġġ għall-applikazzjoni għall-awtorizzazzjoni mingħajr limitu ta' żmien għal dik il-preparazzjoni. L-evalwazzjoni turi li l-kondizzjonijiet imniżżla fid-Direttiva 70/524/KEE għal din l-awtorizzazzjoni ġew sodisfatti.
(4)
Skond dan, l-użu ta' dik il-preparazzjoni, taħt il-kondizzjonijiet imniżżla fl-Anness, għandu jkun awtorizzat mingħajr limitu ta' żmien.
(5)
L-evalwazzjoni ta' dik il-preparazzjoni turi li ċerti proċeduri għandhom ikunu neċessarji biex jipproteġu l-ħaddiema minn espożizzjoni għall-addittiv imniżżel fl-Anness. Din il-protezzjoni għandha tkun assigurata bl-applikazzjoni tad-Direttiva tal-Kunsill 89/391/KEE tat-12 ta' Ġunju 1989 dwar l-introduzzjoni ta' miżuri li jinkoraġġixxu titjib fis-sigurtà u s-saħħa tal-ħaddiema fuq il-post tax-xogħol (4).
(6)
Il-miżuri msemmija f'dan ir-Regolament huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DAN IR-REGOLAMENT
Artikolu 1
Il-preparazzjoni li tifforma parti mill-grupp “Enzimi” kif imniżżel fl-Anness, hija awtorizzata bħala addittiv għal użu mingħajr limitu ta' żmien fin-nutrizzjoni tal-bhejjem taħt il-kundizzjonijiet mniżżla f'dak l-Anness.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun applikabbli direttament fl-iStati Membri kollha.
Magħmul fi Brussel, nhar is-17 ta' Awissu 2004.